text: Voldsom brand i etageejendom 
  03 maj 2019 kl. 17.26
  Overetagen udbrændte ved brand i Haderslev.
  Fredag eftermiddag gik der ild i en etageejendom på Lindevej i Haderslev. Syd- og Sønderjyllands Politi fik en anmeldelse om branden lidt efter klokken 16.00, hvor ejendommens tag var i flammer.
  Derfor opfordrede politiet, som så ofte ved brande, beboerne i området til at gå indendøre.
  Branden kom hurtigt under kontrol, så der ved 19-tiden kun var efterslukningen tilbage. Det oplyser vagtchef Erik Lindhardt fra Syd- og Sønderjyllands Politi.
  - Desværre er hele overetagen udbrændt. Heldigvis er ingen kommet til skade, men nogle af beboerne er nu blevet genhuset. Branden begyndte i køkkenet, formentlig på grund af madlavning i en frituregryde, siger han til TV SYD.
  